b'\n_START_ARTICLE_\nIgor Kopi\xc4\x8d\n_START_SECTION_\nIgralska kariera\n_START_PARAGRAPH_\nKot velik \xc5\xa1portni talent se je v mladosti ukvarjal z ve\xc4\x8d \xc5\xa1porti in povsod izstopal iz povpre\xc4\x8dja. Relativno pozno, s \xc5\xa1estnajstimi leti, je pri UHK Svoboda pri\xc4\x8del trenirati hokej na travi. Tehniko igre je hitro osvojil in kmalu postal, dale\xc4\x8d najbolj\xc5\xa1i igralec svoje generacije v Sloveniji. Leta 2000 je pri\xc4\x8del, kot igralec sredine, igrati tudi za \xc4\x8dlansko ekipo in kmalu postal eden izmed klju\xc4\x8dnih igralcev v ekipi. V sezoni 2001/2002 je bil s svojimi odli\xc4\x8dnimi igrami najzaslu\xc5\xbenej\xc5\xa1i, da je UHK Svoboda, redni del prvenstva kon\xc4\x8dala na prvem mestu. \xc5\xbdal se je pred kon\xc4\x8dnico po\xc5\xa1kodoval in tako finalnih tekem ni odigral, a se kljub temu skupaj s soigralci veselil naslova dr\xc5\xbeavnega prvaka._NEWLINE_Njegovo ime se najbolj povezuje s prvenstvi v dvoranskem hokeju. \xc5\xbde leta 2001 je na svojem prvem \xc4\x8dlanskem prvenstvu dosegel \xc5\xa1estnajst zadetkov, a to ni bilo dovolj za osvojitev naslova dr\xc5\xbeavnega prvaka. Naslednje leto je stvari postavil na svoje mesto in s \xc5\xa1tirimi zadetki na finalni tekmi, bistveno pripomogel h kon\xc4\x8dni zmagi nad HK Lek Lipovci z 8:3. Poleg naslova prvaka je bil soglasno izbran za najbolj\xc5\xa1ega igralca, bil pa je z enaintridesetimi zadetki, na samo devetih tekmah, tudi prvi strelec prvenstva. Naslednje leto je popravil svoj rekord in na prvenstvu dosegel kar petintrideset zadetkov, tokrat sicer na \xc5\xa1tirinajstih tekmah in bil ponovno najbolj\xc5\xa1i strelec dvoranskega prvenstva. Prav tako je v tej sezoni postavil \xc5\xa1e en rekord, na tekmi proti D\xc5\xa0R Murska Sobota (12:0), je namre\xc4\x8d dosegel enajst zadetkov na eni tekmi._NEWLINE_Evropskih klubskih tekmovanj se je prvi\xc4\x8d udele\xc5\xbeil leta 2002, ko je kot posojen igralec zaigral za HK Lek Lipovci, na evropskem klubskem dvoranskem prvenstvu skupine C v Portu in pripomogel k osvojitvi \xc4\x8detrtega mesta. Leto kasneje je z mati\xc4\x8dnim klubom UHK Svoboda zaigral na enakem prvenstvu v Bruslju in ponovno osvojil \xc4\x8detrto mesto. V Bruslju je bil eden najvidnej\xc5\xa1ih igralcev prvenstva in blestel tudi s svojimi zadetki, katerih je dosegel kar \xc5\xa1estnajst ter postal drugi strelec prvenstva._NEWLINE_Za dr\xc5\xbeavno reprezentanco v hokeju na travi je odigral sedem tekem in dosegel dva zadetka. Uspe\xc5\xa1nej\xc5\xa1i je bil pri igranju za dvoransko reprezentanco za katero je na \xc5\xa1tirih tekmah dosegel pet zadetkov in z njo osvojil bronasto medaljo na evropskem dvoranskem prvenstvu skupine C leta 2003 v Italiji._NEWLINE_Po razpadu UHK Svoboda je v letu 2004 in 2005 odigral nekaj tekem za D\xc5\xa0R Murska Sobota, vendar prave motivacije, za nadaljevanje kariere, po razpadu mati\xc4\x8dnega kluba ni na\xc5\xa1el.'